Koalisies werk nie vir ANC nie, sê Gauteng-premierDavid Makhura, premier van Gauteng, by Ellispark-stadion in Johannesburg (Foto: ANA/Simphiwe Mbokazi) Koalisieregerings “werk nie” en Gautengse kiesers sal op 8 Mei weer aan die ANC die volle mandaat gee om die provinsie te bestuur, het premier David Makhura Sondag gesê. “Ek is vol vertroue dat die ANC ŉ oorweldigende mandaat sal ontvang. Ons weet koalisies werk nie en ons soek ŉ duidelike mandaat van die mense van Gauteng om weer die provinsie te bestuur,” het Makhura tydens die ANC se “Siyanqoba”-veldtog by Ellispark in Johannesburg gesê voor Woensdag se nasionale- en provinsiale verkiesing. Makhura het gesê die regerende party is gereed vir Woensdag, want hulle “het hul werk gedoen”. “Die ANC het tydens sy verkiesingsveldog die kwessies aangeroer waardeur kiesers in die gesig gestaar word. Die ANC moet nog ŉ kans gegun word in Gauteng en nasionaal om die goeie werk voort te sit wat ons doen.” Hy het gesê 1 800 busse met ondersteuners sal na verwagting by Ellispark bymekaarkom en hy is vol vertroue die stadion sal volgepak wees. Die stadion het sitplek vir 62 567 mense. ANC-ondersteuners het vroeg Sondagoggend al na Ellispark begin beweeg vir die ANC se laaste verkiesingsveldtog. Hulle is geklee in ANC-klere, neem foto’s en sing struggle-liedjies.